ПсапащIэ ныбжьыщIэхэр
«2019 гъэм и волонтёр нэхъыфI» республикэ зэпеуэм щытекIуахэр иджыблагъэ ягъэнэIуащ.
Волонтёр гупхэр, IуэхущIапIэхэм я лIыкIуэу илъэс 14-м зи ныбжьыр фIэкIахэр хэту ирагъэкIуэкIа зэпеуэм и къалэн нэхъыщхьэр псапэ зыпылъ Iуэхум ди щIыналъэм зыщегъэубгъунымрэ абы нэхъыбэ къыхэшэнымрэщ.
Класс нэхъыжьхэм щеджэу школакIуэ 13 хэтащ а зэпеуэм. Ахэр республикэ зэпеуэм къыхыхьэн ипэкIэ, щхьэж зыщыщ щIыналъэм щрагъэкIуэкIа зэхьэзэхуэхэм я зэфIэкI щагъэлъэгъуащ.
Волонтёр зэпеуэм хэтхэм япэщIыкIэ зыкърагъэцIыхун хуейт къэпщытакIуэхэм, ахэр зыхэт гупым тепсэлъыхьын, IуэхуфIу ящIам, мы зэманкIэ зи яужь итхэм къызэхуэсахэр кIэщIу щагъэгъуэзапхъэт.
ГъэщIэгъуэну загъэхьэзырат ныбжьыщIэхэм. Пэжщ, ахэр зэхуэдэу гушхуауэ утыкум итакъым, ауэ нэхъыщхьэр а сабийхэр псапэ щIэным гурэ псэкIэ зэрыбгъэдэтырщ.
Зэпеуэм зэрызыкъыщагъэлъэгъуам елъытауэ, къэпщытакIуэхэм къыхагъэщхьэхукIахэм ящыщщ Нарткъалэ дэт лицей №1-м и волонтёр гупыр. Абыхэм я пашэ Тамбий Лоринэ жиIащ школакIуэ цIыкIухэр лIыжь-фызыжьхэм зэрадэIэпыкъур. Iуэхур нэхъ псынщIэ къащещI вайберым щащIа гуп щхьэхуэм, абдеж дэIэпыкъуэгъу хуэныкъуэ нэхъыжьхэм щытопсэлъыхь, ахэр зыIууэ лъэпощхьэпохэр зэрызэфIахыфыну IэмалхэмкIэ зочэнджэщ. Къыхэгъэщыпхъэщ, а гупым щIыналъэ администрацэм и лэжьакIуэхэм ящыщи зэрыхэтым и фIыгъэкIэ, Iуэхур нэхъ тыншу зэфIэха зэрыхъур.
Прохладнэ щIыналъэм хыхьэ Солдатскэ къуажэм щыщ волонтёрхэри нэхъыфIхэм ящыщу къыхагъэщащ. «Горячие сердца» гупым я унафэщI Насоновэ Янэ ТекIуэныгъэ Иныр илъэс 75-рэ зэрырикъум хуэгъэпса проект утыку кърихьащ. НыбжьыщIэхэм я мурадщ Хэку зауэшхуэм лIыхъужьыгъэ къыщызыгъэлъэгъуа я къуажэгъухэм я фэеплъу школым къедзылIа щIы Iыхьэм жыг щыхасэну.
Дзэлыкъуэдэс къуажэ (Дзэлыкъуэ щIыналъэ) щыщ, «Помоги ближнему» псапащIэ гупым хэт Маргъущ Миланэ жиIащ и лэжьыгъэр нэхъыбэу щIыуэпсым зэрехьэлIар. Абы хъыджэбзыр тезыгъэгушхуар илъэс зыбжанэ ипэкIэ зыхэта «Iуащхьэмахуэ къабзэ» Iуэхуращ. Миланэ жеIэ а Iуащхьэр зи дахагъыр кIэрыхубжьэрыху идзыпIэ зэращIар игу къызэреуар, икIи ар гъэкъэбзэным, щIыуэпсыр хъумэным я мыхьэнэр зыхуэдэр абдеж къызэрыщыгурыIуар.
Ещанэ увыпIэр Щоджэн Самирэрэ Насоновэ Янэрэ зэдагуэшащ, етIуанэр иратащ Маргъущ Миланэрэ Жабоевэ Лаурэрэ. «Къэбэрдей-Балъкъэрым и волонтёр-2019» цIэр зыхуагъэфэщар Тамбий Лоринэщ.
Маргъущ Миланэ
Тамбий Лоринэ
УРЫС Гюльнарэ.
